32005R0919
L 156/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 919/2005 НА СЪВЕТА
от 13 юни 2005 година
за изменение на Регламент (ЕО) № 827/2004 относно забраната за внос на атлантически черноперест (големоок) тон от Камбоджа, Екваториална Гвинея и Сиера Леоне и за отмяна на Регламент (ЕО) № 826/2004 за забрана вноса на риба меч от Сиера Леоне
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Общността е била договаряща страна по Международната конвенция за опазването на атлантическите видове риба тон, подписана в Рио де Жанейро на 14 май 1966 г., с внесените изменения с протокола, приложен към Заключителния акт от Конференцията на пълномощниците на държавите страни по Конвенцията, подписана в Париж на 10 юли 1984 г. (Конвенцията за ICCAT), от 14 ноември 1997 г., вследствие от приемането на Решение 86/238/ЕИО на Съвета (1).
(2)
Конвенцията за ICCAT предвижда рамка за регионално сътрудничество при опазването и управлението на видовете риби от рода тон и тоноподобни в Атлантическия океан и принадлежащите му морета, чрез създаването на Международна комисия за опазването на атлантическите видове риба тон (ICCAT) и чрез приемането от страна на последната на мерки за опазване и управление, които автоматично обвързват договарящите страни.
(3)
През 1998 г. ICCAT прие резолюция 98-18 относно недокладваните и нерегламентираните улови на риба тон от риболовни съдове с голям капацитет за улов на дълго влакно в района, обхванат от Конвенцията. Тази резолюция въведе процедури за идентифициране на страните, чиито плавателни съдове са ловили риба тон и тоноподобни видове по начин, който намалява ефективността на мерките на ICCAT за опазване и управление. Тя също така посочи мерките, които трябва да бъдат предприети, включващи, ако е необходимо, ограничителни мерки за не-дискриминационна търговия, с цел риболовните съдове на тези държави да бъдат възпрепятствани да продължават подобни риболовни практики.
(4)
След приемането на резолюция 98-18, ICCAT е идентифицирала Боливия, Камбоджа, Екваториална Гвинея, Грузия и Сиера Леоне като държави, чиито плавателни съдове извършват улов на атлантически черноперест (големоок) тон (Thunnus obesus) по начин, който намалява ефективността на приетите от нея мерки за опазване и управление, като е подкрепила заключенията си с данни относно улова, търговията и дейностите на плавателните съдове.
(5)
ICCAT също така е идентифицирала Екваториална Гвинея и Сиера Леоне като държави, чиито плавателни съдове извършват риболов на атлантически синьоперест тон (Thunnus thynnus) по начин, който намалява ефективността на нейните мерки за опазване и управление.
(6)
Освен това, ICCAT е идентифицирала Сиера Леоне като държава, чиито плавателни съдове извършват риболов на атлантическа риба меч (Xiphias gladius) по начин, който намалява ефективността на нейните мерки за опазване и управление.
(7)
Вносът на атлантически черноперест (големоок) тон с произход от Боливия, Камбоджа, Екваториална Гвинея, Грузия и Сиера Леоне понастоящем е забранен по силата на Регламент (ЕО) № 827/2004 (2).
(8)
Вносът на атлантически синьоперест тон с произход от Екваториална Гвинея и Сиера Леоне понастящем е забранен по силата на Регламент (ЕО) № 826/2004 (3).
(9)
Вносът на атлантическа риба меч с произход от Сиера Леоне понастоящем е забранен по силата на Регламент (ЕО) № 828/2004 (4).
(10)
По време на 14-то си Специално заседание през 2004 г., ICCAT призна положените усилия от Камбоджа, Екваториална Гвинея и Сиера Леоне за справяне с посочените проблеми и прие препоръки за преустановяване на мерките за ограничаване на търговията спрямо тези три страни.
(11)
Следователно в Регламент (ЕО) № 827/2004 би трябвало да бъдат внесени съответните изменения.
(12)
Регламенти (ЕО) № 826/2004 и (ЕО) № 828/2004 би следвало в тази връзка да бъдат отменени,
ПРИЕ НАСТОЯЩИЯ РЕГЛАМЕНТ:
Член 1
С настоящата разпоредба Регламент (ЕО) № 827/2004 се изменя, както следва:
1.
В член 2, параграф 1 отпадат думите „Камбоджа, Екваториална Гвинея и Сиера Леоне“;
2.
В член 3 „Боливия, Грузия и Сиера Леоне“ се заменят с „Боливия и Грузия“.
Член 2
Регламенти (ЕО) № 826/2004 и (ЕО) № 828/2004 се отменят.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 13 юни 2005 година.